Stofnfundur Landssamtaka landeigenda á Íslandi verður haldinn í Sunnusal Hótels Sögu á morgun , fimmtudaginn 25. janúar kl. 16:00 . Í drögum að samþykktum sem lagðar verða fyrir fundinn er kveðið á um að tilgangur samtakanna verði að berjast fyrir því að eignarréttur landeigenda að jörðum þeirra og landareignum sé virtur í þjóðlendumálinu , eins og kveðið er á um í stjórnarskrá Íslands og í Mannréttindasáttmála Evrópu . Undirbúningsnefndin segir einnig að engin sátt verði um aðra niðurstöðu en þá að eignaréttur verði virtur skilyrðislaust . Og að „ Fjármálaráðherra verði að beita sér fyrir því að Alþingi breyti strax þjóðlendulögunum til að tryggja að krumlum ríkisins verði haldið frá jörðum sem eru með athugasemdalausum , þinglýstum landamerkjabréfum . ” Ennfremur segir í fréttatilkynningu frá undirbúningsnefndinni að nefndarmenn merki mikinn áhuga og baráttuanda meðal landeiganda í aðdraganda stofnfundarins og hafi meðal annars fregnað dæmi þess að menn ætli að koma til fundar í hópum langt að af landinu .